钦定古今图书集成/方舆汇编/职方典/第1440卷 > 《容公修城记》梁·梦麒
## 钦定古今图书集成/方舆汇编/职方典/第1440卷 > 《容公修城记》梁·梦麒

按：昔先王设险守国，而城池创焉，此岂聊以固吾圉、
实以卫吾民也。今之县治，昉古之《子男国》，厥任綦重
矣。倘膺兹任，泄泄从事，而不思深根固蒂，维城之托
谓何？是谓溺其职矣，又何政令之能为也？吾邑城之
建，始于廉石陆大夫，所从来旧矣。浸假而降，果且有
城亏乎哉？果且无城亏乎哉？总之，递相为政，未鉴燕
雀处堂之虑，且遗道旁筑舍之讥也。抱长虑者，每凛
凛有覆隍之惧焉。幸邑侯容公来宰是邑，初下车，即
振刷吏治，嘉与更新，他务未遑，而修城之令亟下。若
曰：“此根本之地，腹心之忧也。”于是拟金若干，董匠若
干，层累而上之，高则三尺，四围而度之，广则五百九
十丈。且建城铺二十四间，以便守宿。一切䂓画，井并有条，洵足以垂永久矣。嗟嗟！吾邑亦西粤之岩邑也。
迩年水旱频仍，灾沴叠见，羁縻之党难测，鸣吠之徒
易作。筑斯城也，则善建不拔，有基勿坏，刁斗不鸣，桴
鼓不惊，而良家材官弢弓解甲矣。狐鼠潜踪，豺狼屏
迹，而黔黎苍赤卖刀买犊矣。即有睥睨窥伺之奸，何
所肆其跳梁哉？从此“太平无事，吾侯可以卧治矣。”在
公多暇日，携高人达士，登眺城头，则奇峰秀峙，紫水
回湍，郁林耸翠于其前，古潭襟枕于其后。东望苍梧，
形胜宛然在目；西盼朗宁，景色焕然如新。即不敢誉
金汤之固，侈天府之雄，而左江之风，亦足以称大观
矣。于郁休哉！于郁休哉！是用纪之，以识不朽云。容侯，
名大德，东粤新会乡进士，筮仕东鲁平度州学正，今
任其再命也。